Lav et referat af nedenstående tekst:

Tekst:
KØB BILLET TIL ÅRETS NORDJYDE Det var hårdt arbejde, da dommertrioen til Årets Nordjyde, Peter Møller Madsen, Lasse Heidelbach og Christinna Pedersen, skulle udvælge de fem finalister til årets prisuddeling. - Det er en kæmpe ære at få lov til det her, lyder det fra Peter Møller Madsen, der til daglig er festivalleder på Nibe Festival. Han har stor ros til alle dem, der har nomineret de inspirerende og hårdtarbejdende nordjyder, der ellers forsøger at holde sig ude af rampelyset. - Det er dejligt, at folk har lagt mærke til, at der er folk derude som attitude-mæssigt går i et med tapetet, men som handlingsmæssigt virkelig gør nogle kæmpe forskelle. Det er dem, vi skal have frem i lyset. En hyldest af alle Selvom der i sidste ende kun kan være en vinder af Årets Nordjyde, er showet, der for første gang sendes fra Arena Nord i Frederikshavn, en hyldest af alle fem finalister. - Vi har det sådan, at vi ikke kan sige, hvem det skal være. Dem, der er tilbage nu, er nogen, der alle fortjener det. Og det er en rar fornemmelse at gå med som dommer. - Når vi er der, hvor vi har så stærkt et felt, at alle fortjener det, så har vi gjort vores arbejde. Så er det op til Nordjylland, hvem der skal gå hjem med statuetten og prisen som Årets Nordjyde, lyder det fra Lasse Heidelbach, der også har været med til at udvælge de fem finalister. Et bredt felt Og nu er der ingen grund til at trække spændingen yderligere. Her er de fem finalister, der skal dyste om titlen som Årets Nordjyde: Michael Christophersen Hvem kan få racerlegenden Tom Kristensen til at skabe OG donere et maleri til et godt formål? Det kan Michael Christophersen fra Vester Thorup ved Fjerritslev. Professionelt er Michaels liv så at sige gået i fisk. Fra sin butik Vesterhavsfisk i Vester Thorup sælger han rødspætter, torsk og hvad ellers en fiskehungrende mave måtte ønske. Men som civil er Michael en ildsjæl, der den ene gang efter den anden stabler indsamlinger på benene, der hjælper andre. På en uge lykkedes det Michael at samle 150.000 kroner sammen til krigens ofre i Ukraine, flere gange har han samlet ind til børnecancerafdelinger - og så er der den historie om Tom Kristensens maleri, der i forbindelse med Stafet for Livet i Fjerritslev indbragte over 100.000 kroner. Med andre ord: Michael Christophersen er en oplagt finalist til Årets Nordjyde. Bangsbo Frejas U17-drenge Da landstræner Kasper Hjulmand for nylig gæstede Bangsbo Frejas U17-drenge som gæstetræner, var det et synligt bevis på holdets store indsats. Gennem mere end fire år har holdet samlet flere hundrede tusinde kroner sammen, og landstrænerens visit på de frederikshavnske træningsbaner var faktisk "bare" en bonus i forbindelse med endnu et godtgørende arrangement stablet på benene af klubben - et velgørenhedsarrangement afholdt i Arena Nord, selvsamme sted som holdet den 6. oktober har chancen for at blive kåret til Årets Nordjyde - eller nordjyder må vi vist hellere sige. Drengene fra U17-holdet har samlet ind sammen med KidsAid under konceptet Børn hjælper børn. Og det er altså blevet til rigtig mange penge, som holdet har samlet sammen indtil nu. Og de er ikke engang færdige. Holdet stiler efter at samle en million kroner sammen, inden de afslutter deres tid som ungdomsspillere. Anette Rolighed Nielsen Anette Rolighed Nielsen er nomineret til Årets Nordjyde for sit store arbejde med at indsamle og uddele alt fra overskudsmad til konfirmationskjoler. Hun hjælper, trods egne vanskeligheder med helbredet, gennem sin egen hjælpegruppe. Den hedder Mor Rolig Mad og hjælpeteam. Anette har indsamlet dyner og tøj til ukrainske flygtninge, overskudsmad fra Dana Cup har hun bragt ud til dem, der mangler - og så hjælper hun familier med ondt i økonomien med at finde billige eller gratis feriefornøjelser. Anette er med andre ord mere end velegnet til at vinde titlen som Årets Nordjyde. Du kan læse mere om Anette Rolighed Nielsens velgørende arbejde her. Kim Ostenfeldt Kolditz Det kan være svært at få døgnets 24 timer til at slå til. Det kender vi alle. Men Kim Ostenfeldt Kolditz fra Hjørring må virkelig ønske, der var flere timer i døgnet engang i mellem. Al hans fritid bliver nemlig brugt i ungdomsklubben Nemizis i Hjørring, som Kim selv har stiftet. Her hjælper Kim og hans hold af frivillige, unge mennesker fra Hjørring, der døjer med problemer og udfordringer i hverdagen. Hos Nemizis får de hjælp - ved selv at være aktive. Nemizis-netværket er nemlig meget mere end en traditionel ungdomsklub med hyggestunder i gamle sofaer. Hos Nemizis arbejder man for at styrke sammenholdet blandt medlemmerne for at lære medlemmerne om ansvar for sig selv og andre og for at lære af andres viden og erfaring. Blandt andet ved at tage arbejdsopgaver ind som klubbens medlemmer så, i fællesskab, får løst. Men der er naturligvis også plads til sjov - som du kan se i artiklen herunder. Knut Arild Gulbrandsen Den sidste af de fem nominerede er Knut Arild Gulbrandsen. Som daglig leder af Den Sociale Skadestue i Aalborg og landsformand for Offerrådgivningen har norskfødte Knut nok at se til - men ikke så meget, at der ikke er plads til det vigtigste: At hjælpe andre. I indstillingen af Knut er det ord som ydmyghed, mildhed og følsomhed, der dominerer. Kvaliteter, der er guld værd, når aalborgensere og nordjyder henvender sig til Den Sociale Skadestue for at tale om ensomhed, kærestesorg, problemer på arbejdet - eller om seksuelle overgreb, sorg og samlivsproblemer. Knut - og resten af personalet og de frivillige - er klar til at lytte. Portrætteres i TV De fem nominerede bliver alle inviteret til det store Årets Nordjyde-show i Arena Nord i Frederikshavn - for de skal alle hyldes. Og det bliver de. Inden da producerer vi her på TV2 Nord et længere portræt af dem alle, så I får en bedre mulighed for at lære dem at kende. De portrætter deler vi her på TV2 Nord i dagene op til det store show, og samtidig sendes de i vores nyheder klokken 19.30. Det kan I godt glæde jer til. Det er også muligt at være med til at hylde de fem nominerede på tætteste hold. Billetter til det store show er til salg lige nu og udover muligheden for at hylde Nordjyllands helte, byder aftenen på underholdning fra allerøverste hylde med Pauline, Ericka Jane, Jonas Mogensen og bandet TORSDAG. Du kan købe din billet lige her.

Referat:
Blandt 115 nomineringer har TV2 Nords dommertrio udvalgt fem inspirerende finalister, der skal dyste om nordjydernes gunst i håbet om at vinde 50.000 kroner, statuetten og æren af at kunne kalde sig Årets Nordjyde.